**DĖL BENDRADARBIAVIMO IR PARTNERYSTĖS SUTARTIES NUTRAUKIMO**

2022 m. kovo 25 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 42 punktu, 18 straipsnio 1 dalimi ir 20 straipsnio 2 dalies 12 punktu, atsižvelgdama į Lietuvos Respublikos Seimo 2022 m. vasario 24 d. rezoliuciją Nr. XIV-930 „Dėl Rusijos ir Baltarusijos agresijos prieš Ukrainą“, Rokiškio rajono savivaldybės taryba n u s p r e n d ž i a:

1. Nutraukti vienašališkai Baltarusijos Respublikos Vitebsko srities Pastovių rajono vykdomojo komiteto ir Lietuvos Respublikos Rokiškio rajono savivaldybės bendradarbiavimo ir partnerystės sutartį, kuriai 2009 m. birželio 19 d. sprendimu Nr. TS-7.143 „Dėl bendradarbiavimo sutarties su Baltarusijos Respublikos Postavų rajono vykdomuoju komitetu“ pritarė Rokiškio rajono savivaldybės taryba;

2. Pripažinti netekusiu galios Rokiškio rajono savivaldybės tarybos 2009 m. birželio 19 d. sprendimą Nr. TS-7.143 „Dėl bendradarbiavimo sutarties su Baltarusijos Respublikos Postavų rajono vykdomuoju komitetu“;

3. Įgalioti Rokiškio rajono savivaldybės merą Ramūną Godeliauską informuoti Baltarusijos Respublikos Vitebsko srities Pastovių rajono vykdomąjį komitetą, Lietuvos Respublikos užsienio reikalų ministeriją, Lietuvos Respublikos ambasadą Minske, Baltarusijos Respublikos ambasadą Vilniuje apie sutarties nutraukimą.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Irena Matelienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL BENDRADARBIAVIMO IR PARTNERYSTĖS SUTARTIES NUTRAUKIMO“ AIŠKINAMASIS RAŠTAS**

**Sprendimo projekto tikslai ir uždaviniai.** Teikiamo sprendimo projekto tikslas yra gauti savivaldybės tarybos pritarimą vienašališkai nutraukti Baltarusijos Respublikos Vitebsko srities Pastovių rajono vykdomojo komiteto ir Lietuvos Respublikos Rokiškio rajono savivaldybės Bendradarbiavimo ir partnerystės sutartį, kuriai 2009 m. birželio 19 d. sprendimu Nr. TS-7.143 „Dėl bendradarbiavimo sutarties su Baltarusijos Respublikos Postavų rajono vykdomuoju komitetu“ pritarė Rokiškio rajono savivaldybės taryba.

**Teisinio reguliavimo nuostatos.** Lietuvos Respublikos vietos savivaldos įstatymo 16 straipsnio 2 dalies 42 punktas, 18 straipsnio 1 dalis, 20 straipsnio 2 dalies 12 punktas.

**Sprendimo projekto esmė.** Sprendimu siekiama nutraukti, Baltarusijos Respublikos Vitebsko srities Pastovių rajono vykdomojo komiteto ir Lietuvos Respublikos Rokiškio rajono savivaldybės Bendradarbiavimo ir partnerystės sutartį, kurioje šalys buvo įsipareigoję vystyti rajonų patirčių mainus, ekonomiką, švietimo, kultūros, kūrybinių įstaigų bendradarbiavimo, bendrų projektų inicijavimo ir vykdymo veiklas.

13 metų trukęs bendradarbiavimas buvo vaisingas: įgyvendinti projektai su Rokiškio krašto muziejumi, vyko kultūriniai mainai, rajonų vadovų susitikimai. Rajonus sieja bendra Tyzenhauzų šeimų paveldo istorija.

Bendradarbiavimo ryšiai pašlijo 2021 metais, prasidėjus nedemokratiškiems veiksmams po Baltarusijos prezidento rinkimų. Rokiškio rajono savivaldybės taryba 2021 m. gegužės 28 d. paskelbė rezoliuciją, kuria buvo laikinai sustabdžiusi bendradarbiavimą iki šaliai vadovaus demokratiškai išrinkta valdžia. Su Pastovių rajono vykdomuoju komitetu Rokiškio rajono savivaldybė neturi neužbaigtų veiklų, projektų ar su tuo susijusių finansinių įsipareigojimų.

Atsižvelgdama ir pritardama Lietuvos Respublikos Seimo 2022 m. vasario 24 d. rezoliucijai Nr. XIV-930 „Dėl Rusijos ir Baltarusijos agresijos prieš Ukrainą“, Rokiškio rajono savivaldybė smerkia Rusijos Federacijos ir Baltarusijos karinę agresiją prieš Ukrainą ir siekį nuversti teisėtai išrinktą Ukrainos valdžią. Dėl šių priežasčių nutraukiama iki šiol galiojusi bendradarbiavimo sutartis.

2009 m. sutarties pavadinime vartotas vietovės pavadinimas „Postavai“, kur galima, keičiamas į Valstybinės lietuvių kalbos komisijos nustatytą pavadinimą „**Pãstovys**“.

**Laukiami rezultatai.** Išsakytas pritarimas Lietuvos Respublikos Seimo 2022 m. vasario 24 d. rezoliucijai Nr. XIV-930 „Dėl Rusijos ir Baltarusijos agresijos prieš Ukrainą“; Baltarusijos Respublikos Vitebsko srities Pastovių rajono vykdomajam komitetui ir kitoms suinteresuotosioms šalims perduodama Rokiškio rajono savivaldybės vieša politinė pozicija.

**Finansavimo šaltiniai ir lėšų poreikis**. Nėra.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Komunikacijos ir kultūros skyriaus vedėja Irena Matelienė